《九日小斋独作》
清代·黄文灿

时际垂杨秋色寒，垂帘兀坐弄毫端。无心落帽发常整，有意题毫韵又难。

黄菊虽开犹寂寞，白衣未至倍辛酸。侧闻游子登高去，一枕羲皇梦里看。

作者简介：黄文灿，字伯章，号省庵，青县抛庄人，康熙二十年（1681）举人，授浙江台州府宁海县知县，敕授文林郎，辛卯秋闱，分校仪经。《黄氏族谱》录其诗。